Ke ka Baka la Eng Modimo a Ile a Romela Jesu Lefaseng? | Ithute Lentšung la Modimo
1. Jesu o be a le kae pele Modimo a mo romela lefaseng?
Jesu o phetše e le motho wa moya legodimong pele a ka belegwa Betlelehema. E be e le tlholo ya pele ya Modimo e bile e le yena feela yoo Modimo a mmopilego ka boyena. Ka baka leo, o bitšwa ka mo go swanetšego gore ke Morwa yo a tswetšwego a nnoši wa Modimo. Kua legodimong, gantši o be a bolela e le moemedi wa Modimo. Ke ka baka leo a bitšwago Lentšu. Le gona o ile a šoma e le mothuši wa Modimo a ba a tšea karolo go bopšeng ga dilo tše dingwe ka moka. (Johane 1:2, 3, 14) Jesu o be a phetše le Modimo legodimong ka nywaga e mentšintši pele batho ba ka bopša.—Bala Mika 5:2; Johane 17:5.
2. Modimo o rometše Morwa wa gagwe lefaseng bjang?
Jehofa o ile a fetišetša bophelo bja Jesu ka popelong ya Maria go tšwa legodimong a diriša moya o mokgethwa. Ka baka leo, Jesu o ile a belegwa ntle le thušo ya tate wa motho. Barongwa ba ile ba tsebiša badiši ba motseng woo ka matswalo a Jesu, bao ba bego ba dula merakeng bošego ba dišitše mehlape ya bona. (Luka 2:8-12) Ka go re’alo, Jesu ga se a belegwa maregeng a tonyago kudu, eupša a ka ba a belegwe mathomong a October, ge boemo bja leratadima bo sa ruthetše. Nakong e itšego ka morago, Maria le monna wa gagwe, Josefa, ba ile ba tšea Jesu ba mo iša motseng wa gabo bona wa Natsaretha gomme ba mo godišetša moo. Josefa o ile a hlokomela Jesu bjalo ka morwa wa gagwe yo a mo thwetšego.—Bala Mateo 1:18-23.
Ge Jesu a be a ena le nywaga e 30, o ile a kolobetšwa gomme Modimo a tsebiša phatlalatša gore Jesu e be e le Morwa wa gagwe. Ke moka Jesu o ile a thoma modiro woo Modimo a bego a mo rometše go o dira.—Bala Mateo 3:16, 17.
3. Ke ka baka la eng Modimo a ile a romela Jesu lefaseng?
Modimo o be a rometše Jesu gore a rute batho therešo. Jesu o ile a ruta ka Mmušo wa Modimo, e lego pušo ya legodimong yeo e tla tlišago khutšo lefaseng ka bophara. O ile a nea kholofelo ya bophelo bjo bo sa felego. (Johane 4:14; 18:36, 37) Jesu gape o ile a ruta batho dilo tše dintši mabapi le go hwetša lethabo la kgonthe. (Mateo 5:3; 6:19-21) O ile a ruta ka mohlala wa gagwe. Ka mohlala, o ile a bontšha kamoo thato ya Modimo e ka dirwago ka gona gaešita le maemong a thata. Ge a be a swarwa gampe, ga se a ka a itefeletša.—Bala 1 Petro 2:21-24.
Jesu o ile a ruta balatedi ba gagwe lerato la boikgafo. O be a ile a ba le maemo a kgethegilego legodimong a ena le Tatagwe, lega go le bjalo o ile a kwa Tatagwe ka boikokobetšo gomme a tla lefaseng go tlo phela le batho. Ga go na motho yoo a bego a ka bea mohlala o mobotse kudu wa lerato go feta Jesu.—Bala Johane 15:12, 13; Bafilipi 2:5-8.
4. Ke eng seo Jesu a se fihleletšego ka go hwa ga gagwe?
Modimo gape o ile a romela Jesu gore a tlo hwela dibe tša rena. (Johane 3:16) Re badiradibe ka moka ga rena, e lego seo se rago gore ga se ra phethagala e bile re na le sebe. Ke ka baka leo re babjago le go hwa. Go fapana le moo, monna wa pele, Adama, o be a phethagetše. O be a se na sebe e bile o be a ka se tsoge a hwile goba go babja. Eupša o ile a lahlegelwa ke go phethagala ga gagwe ge a be a sa kwe Modimo. Re abetše sebe go tšwa go Adama gotee le ditlamorago tša sona, e lego lehu.—Bala Baroma 5:12; 6:23.
Jesu, yoo e bego e le motho yo a phethagetšego, ga se a ka a hwela dibe tša gagwe. O hwetše dibe tša rena. Lehu la Jesu le dira gore re kgone go hwetša bophelo bjo bo sa felego le go šegofatšwa ke Modimo.—Bala 1 Petro 3:18.
mailto:?body=Ke ka Baka la Eng Modimo a Ile a Romela Jesu Lefaseng?%0a%0ahttps%3A%2F%2Fwww.jw.org%2Ffinder%3Fdocid%3D2012891%26wtlocale%3DSE%26srcid=share⊂ject=Ke ka Baka la Eng Modimo a Ile a Romela Jesu Lefaseng?